מסכת סוטה דף מד עמוד א

 תנו רבנן: אשר בנה אשר נטע אשר ארש - לימדה תורה דרך ארץ, שיבנה אדם בית ויטע כרם ואח"כ ישא אשה. ואף שלמה אמר בחכמתו: הכן בחוץ מלאכתך ועתדה בשדה לך אחר ובנית ביתך, הכן בחוץ מלאכתך - זה בית, ועתדה בשדה לך - זה כרם, אחר ובנית ביתך - זו אשה.

**הסדר הראוי לאדם**

**א. עצה או ציווי**

המהרש"א מבאר:"למדו לומר כן, דהו"ל להקדים נשואי אשה שהוא דבר השוה בכל ומצוי, משא"כ בית וכ"ש כרם, דאין כל אדם זוכה לכך. אבל לימדה תורה ד"א, **שמי שיש לו** יעשה כסדר הזה לישא אשה באחרונה". משמע מדבריו שעצה טובה לפנינו. אכן כתב בהגהות יעב"ץ: "שכל זה דווקא אם יש לו, שכך הוא דרך ארץ שלו, אבל ודאי לא בא הכתוב ללמד שעני לא ישא אשה, אמנם בעני הבא לישא אשה, בית דין וצבור מוזהרים עליו לשכור לו בית ולהציע לו מטה וכלי תשמישו, שנאמר "די מחסורו", ואחר כך משיאין לו אשה, כמבואר בכתובות (סז, ב), אבל ודאי שאין צריכים לבנות לו בית וכרם כדי שיהיה לו כסדר הכתובים[[1]](#footnote-1)".

אך בקרן אורה מביא תוספתא בניגוד לדברי המהרש"א, שהדברים בדווקא:

ובתוספתא (שם פ"ז הי"ג) איתא נתמנתה לו פרנסה יבנה בית. חזרה ונתמנתה- יטע כרם. חזרה ונתמנתה- ישא אשה. משמע דאפי' אין לו אלא לאחת מהן יקדים בית לכרם וכרם לאשה דמקום לדור ומקום למחיתו קודם".

בבאר שבע התלבט בדבר: "החליף הסדר בקללות ואמר אשה תארש בית תבנה כרם תטע, כי **זאת היא הקללה, כלומר יהיו מעשיך הפוכים** כדי שלא תצליח את דרכיך. אבל קשה לי כיון שהקדים בית לכרם בקללות, אלמא שקללה היא מי שבונה בית ואחר כך נוטע כרם, דומיא למי שנושא אשה בתחלה ואחר כך בונה בית, והיאך אמר כאן למדה תורה דרך ארץ שיבנה אדם בית ויטע כרם. ולכאורה היה נ"ל ליישב קצת, דהא דאמר הכא **שיבנה בית ויטע כרם לאו דוקא[[2]](#footnote-2),** ותדע מדלא נקט **ואחר כך** יטע כרם כדנקט גבי ישא אשה, והכי איכא למידק בדברי שלמה, דלא נקט אחר אלא גבי ובנית ביתך (משלי כד, כז). אבל לפי האמת כל זה איננו שוה לי, דלא יתכן לומר על סדר התורה לאו דוקא, כיון שבא הסדר ללמוד לדרך ארץ הוה ליה לומר סדר מדויק, דהיינו כרם בית אשה".

 הרמב"ם באמת הקדים כרם לבית, ולמד כן מהיפוך קללות[[3]](#footnote-3):

"דרך בעלי דעה שיקבע לו אדם מלאכה המפרנסת אותו תחילה, ואחר כך יקנה בית דירה, ואחר כך ישא אשה, שנאמר מי האיש אשר נטע כרם ולא חללו, מי האיש אשר בנה בית חדש ולא חנכו, מי האיש אשר ארש אשה ולא לקחה, אבל הטפשין מתחילין לישא אשה ואחר כך אם תמצא ידו יקנה בית ואחר כך בסוף ימיו יחזור לבקש אומנות או יתפרנס מן הצדקה, וכן הוא אומר בקללות אשה תארש בית תבנה כרם תטע, כלומר יהיו מעשיך הפוכין כדי שלא תצליח את דרכיך, ובברכה הוא אומר ויהי דוד לכל דרכיו משכיל וה' עמו". גם בהלכות מלכים פתח בכרם, אולם הלכה לאחר מכן חזר לסדר הכתובים: "משוח מלחמה.. אומר לעם מי האיש אשר נטע כרם ולא חללו".

..עת שעורכין המערכות.. אחר כך מדבר משוח מלחמה: מי האיש אשר בנה בית חדש וגו' ומי האיש אשר נטע כרם וגו' ומי האיש אשר ארש[[4]](#footnote-4)..". החתם סופר מיישב:

"מיירי מ**חילול** הכרם בשנת הרביעי' נטע כרם ולא חללו ולזה בנין הבית קודם אבל לעולם אימא לך דנטיעת הכרם קודם לקנין הבית ואח"כ מחלל בשנה הרביעית[[5]](#footnote-5)". על פי דרכנו למדנו שאינו שב מן המלחמה עד השנה הרביעית. למסקנה מציע החתם סופר:

"לחלק, דבצדיק גמור העוש' תורתו קבע ומלאכתו ארעי, וביתו אשר בנה הוא בית אלפנא.. יש לו להקדי' דבר מה לפרנסתו וליטע כרמו תחלה שיהי' לו מוכן לפרנסתו כדי שילמוד ברווח ואח"כ יבנה בית מדרשתו כי התכלית הוא המאוחר.. ואמנם ברוב האנשים הבית הוא מקום מוכן להתפרנס ולעשות עם צרכי העה"ז ע"כ קודם לפרנסתו כי משם תוצאות חיים של העה"ז".

"הרמב"ם מביא את הסדר של בעלי דיעה, שקודם דואגים לפרנסה ואח"כ לבית ואח"כ לאשה. אבל בתורה כאן מדובר בזמן מלחמה ואז אין סדר לנטוע כרם ולא לבנות בית, דאין זמן לכך, וא"כ התורה כבר לא מקפידה על הסדר[[6]](#footnote-6)". על פי דרכנו למדנו שאין זו הלכה גמורה, אלא 'דרך בעלי דעה', בדומה לדברי המהרש"א.

"בעל טורי אבן... מסביר שהרמב"ם למד שנטיעת כרם קודמת מסדר הדברים בפסוק: 'נקי יהיה לביתו שנה אחת ושמח את אשר לקח', ובמשנה לעיל (מג עמוד א) דרשו: לביתו – זה ביתו. 'יהיה' – זה כרמו, ושמח את אשתו – זו אשתו" הרי שנטיעת כרם קודמת לבניית בית[[7]](#footnote-7)".

**ג. לימודים ונישואים**

הגמרא בהמשך דורשת את הדברים על לימוד חלקי התורה ועל מעשים טובים, אולם לא התייחסה לסדר הנכון בין לימוד לבין חתונה. אולי נכון לסמוך לכאן את הסוגיה מקידושין, בעניין זה:

"ת"ר: ללמוד תורה ולישא אשה - ילמוד תורה ואח"כ ישא אשה, ואם א"א לו בלא אשה - ישא אשה ואח"כ ילמוד תורה. אמר רב יהודה אמר שמואל, הלכה: נושא אשה ואח"כ ילמוד תורה. ר' יוחנן אמר: ריחיים בצוארו ויעסוק בתורה? ולא פליגי: הא לן, והא להו[[8]](#footnote-8)".

מבאר רש"י: "הא לן הא להו - בני בבל היו הולכין וגורסין משניות התנאים בא"י ומתוך שלומדים חוץ למקומם אין צרכי הבית מוטלים עליו נושא אשה דהוה בלא הרהור ואח"כ הולך ולומד תורה.

להו - לבני א"י הלומדים במקומם אם נושא אשה יהו צרכי הבית מוטלין עליו ויבטלוהו".

תמהים על דבריו בעלי התוספות:

 "קשה לר"ת דמשמע דקאמר שמואל דנושא אשה תחלה כדי להיות בלא הרהור ומוקי לה למילתיה בבני בבל א"כ אכתי איכא הרהור כיון שהולכים ללמוד חוץ למקומן ועוד קשה אחר שנשא אשה היאך יצא חוץ למקומו ללמוד והלא הוא צריך לחזור אחר מזונות אשתו ובניו ובפ"ק דגיטין (דף ו:) אשכחן דשלח רבי אביתר: 'בני אדם הבאים משם לכאן הם מקיימין בעצמן ויתנו את הילד בזונה ואת הילדה מכרו ביין'. פירוש: שצריכין בניו ובנותיו להתמשכן בעבור מזונותיהן משמע שאין עושים יפה שהולכים ללמוד חוץ למקומן. על כן נראה לר"ת איפכא **דר' יוחנן דאמר ריחים בצוארו ויעסוק בתורה לבני בבל דיבר** שאינו יכול להניח אשתו וילך וילמוד תורה ועוד שהם עניים. ושמואל דאמר נושא אשה תחלה- לבני א"י אמר, שיכולים ללמוד במקומם וגם הם עשירים וטוב לו שישא אשה וילמוד תורה בטהרה ומיהו פעמים שגם בני א"י היו יוצאים חוץ למקומם לבבל ללמוד תורה אלא רובם היו לומדים במקומם ואין תימה אם שמואל שהיה מבני בבל דמורה לבני א"י שהיו לפניו תלמידים מבני א"י שהיה מדבר להם ור' יוחנן אף על פי שהיה מא"י היה מדבר לתלמידים שלפניו מבבל". מכאן ואילך בעלי התוספות מדגימים שתופעה כזו, בה האמוראים מדברים לילידי הארץ האחרת, קיימת.

בפני יהושע מתרץ את קושיית התוספות לגבי יצר:

"ודאי בנשוי לא חיישינן להרהור לענין תלמוד תורה כדאשכחן בר' עקיבא שנשתהא כל הני שנין".

הרש"ש הזכיר בהקשר זה את הקולא: 'פת בסלו'. גם באשר לקושיה השניה, ניתן להניח, שאם מיד לאחר החתונה הבעל יצא ללמוד בארץ ישראל, יכלה הכלה הצעירה להתפרנס בבית אביה כמקודם. הר"ן מציע פירוש שלישי: "בני בבל היו נשותיהם מתעסקות במלאכת הבית ובמשא ובמתן ואפשר לאנשים ללמוד. ומש"ה לדידהו נושא אשה ואח"כ ילמוד תורה. אבל בני א"י היו נשותיהם מעונגות, ואוכלות ואינן עושות, ומש"ה לדידהו ילמוד תורה ואח"כ ישא אשה[[9]](#footnote-9)". על כך מקשה הריטב"א מדברי רבי אביתר, שעולה מהן שהנשים בבבל לא הסתדרו בגפן. בפני יהושע תירץ שההבדל הוא הסכמת האישה: "ההיא דר' אביתר שלא ברשות איירי או דאיירי בהנך דאית להו רבה במתא למיגמר מיניה משא"כ בשמעתין איירי בענין שמוכרח לילך ולהתרחק ובלא"ה אתי שפיר טובא למאי דפרישית בחידושי גיטין דהא דר' אביתר גופיה לאו הלכה פסוקה היא כמ"ש שם תוס' מהירושלמי". מכל מקום לכל הדעות "יוצא שיש מקרה שישא אישה ואחר כך ילמוד תורה – אף שאפשר לו בלא אישה – והיינו לפירוש רש"י – לימוד במקום אחר. ולפירוש רבינו תם – בעשיר. ולפירוש הר"ן – אם האישה דואגת לפרנסת הבית.. הברייתא רומזת על דין זה, דקתני: 'ללמוד תורה ולישא אישה' – ור"ל: אם אין בידו לקיים שניהם.. אם יכול לקיים שניהם וודאי דעדיף לישא אישה[[10]](#footnote-10)". "מהר"י בי רב כותב בחידושיו שהחילוק הוא בין בני בבל שהולכים לארץ ישראל ללמוד תורה ועליהם אמרו שילמדו תחילה, ולא ישאו נשים וישאירו אותן בבית לבדן כי יש לחשוש שיזנו תחתיהם..[[11]](#footnote-11)".

פירוש נוסף מופיע בתוספות ר"י הזקן: "הא לן -שיצרנו מתגבר עלינו – הא להו- שמתוך שהם חפצים בתורה אין יצרם מתגבר עליהם.. וכן נראה מפירוש הרמב"ם פ"א מהלכות ת"ת". לפי זה רבי יוחנן ושמואל רק ביארו את הברייתא. בארץ ישראל, שאווירה מחכים, והדרים בה שרויים בלי עוון אפשר ללמוד תחילה. "ולפירוש זה אינו מפורש בסוגיא שום אופן – באם אין לו הרהורים שבכל זאת ישא אישה" ולכן לא הזכיר זאת הרמב"ם[[12]](#footnote-12). כך הוא פוסק:

"האיש מצווה על פריה ורביה אבל לא האשה, ומאימתי האיש נתחייב במצוה זו מבן שבע עשרה, וכיון שעברו עשרים שנה ולא נשא אשה הרי זה עובר ומבטל מצות עשה, ואם היה עוסק בתורה וטרוד בה והיה מתירא מלישא אשה כדי שלא יטרח במזונות ויבטל מן התורה - הרי זה מותר להתאחר, שהעוסק במצוה פטור מן המצוה וכל שכן בתלמוד תורה.

מי שחשקה נפשו בתורה תמיד ושגה בה כבן עזאי ונדבק בה כל ימיו ולא נשא אשה אין בידו עון והוא שלא יהיה יצרו מתגבר עליו, אבל **אם היה יצרו מתגבר עליו** חייב לישא אשה ואפילו היו לו בנים שמא יבוא לידי הרהור[[13]](#footnote-13)".

על ההדרכה לדחות את החתונה מעיר הרא"ש:

"וקצבה לאותו לימוד לא ידענא, שלא יתכן שיתבטל מפריה ורביה כל ימיו שלא מצינו זה אלא בבן עזאי[[14]](#footnote-14)". הבית שמואל סבור שאין קצבה בדבר לדעת הרמב"ם[[15]](#footnote-15). הלבוש[[16]](#footnote-16) קובע גיל עשרים כמשמעותי, כהרש"ל מכריע, גם הוא על פי מימרא סמוכה:

"א"ל רב לרב נחמן אדידך על צווארי דבריך, פי' בעוד ידיך תקיפה על בנך, וישמע לקולך, השיאו אשה אז, מן שיתסר עד עשרים ותרתי, ואמרי לה מתמניסר ועד כ"ד, דכתיב (משלי כ"ב, ו') חנוך לנער פי שעולה מן הסוגיה.על פי דרכו, ואם כן שיעור האחרון לכל המיקל שלא ישא, [לא] יותר מכ"ד שנים[[17]](#footnote-17)". "מהר"ם מינץ כותב בתשובה (סימן מב) שבזמן הגמרא הייתה קצבה ללימוד תורה, ובזמן הזה שאדם נזקק לרבו ושוהה אצלו, אין קצבה לדבר[[18]](#footnote-18)". מסתבר שגם בהעדר כרם אין לו לאדם לעכב נישואין בגדרים דומים.

1. חברותא הערה 1. [↑](#footnote-ref-1)
2. כ"כ בכסף משנה בתירוץ שני. [↑](#footnote-ref-2)
3. כסף משנה. [↑](#footnote-ref-3)
4. רמב"ם הלכות מלכים פרק ז הלכות ב-ג. [↑](#footnote-ref-4)
5. שו"ת חתם סופר חלק ד (אבן העזר ב) סימן קנה. [↑](#footnote-ref-5)
6. דף על הדף בשם בית ישראל. [↑](#footnote-ref-6)
7. בירור הלכה דף מד עמוד א ציון ד. [↑](#footnote-ref-7)
8. מסכת קידושין דף כט עמוד ב. [↑](#footnote-ref-8)
9. ר"ן דף יב עמוד א מדפי הרי"ף. [↑](#footnote-ref-9)
10. בירורי השיטות למסכת קידושין, הרב בנימין חיים שטיינר, עמוד קצז. [↑](#footnote-ref-10)
11. בירור הלכה קידושין דף כט עמוד ב ציון י אות א. [↑](#footnote-ref-11)
12. שם עמוד קצח. [↑](#footnote-ref-12)
13. רמב"ם הלכות אישות פרק טו הלכות ב-ג. [↑](#footnote-ref-13)
14. רא"ש מסכת קידושין פרק א סימן מב. [↑](#footnote-ref-14)
15. יו"ד סימן רמו ס"ק ה. [↑](#footnote-ref-15)
16. ס"ק ד. [↑](#footnote-ref-16)
17. ים של שלמה מסכת קידושין פרק א אות נז. [↑](#footnote-ref-17)
18. בירור הלכה שם סוף אות ב. [↑](#footnote-ref-18)